דייוויד לנדס

**דייוויד לנדס** (באנגלית: **David Saul Landes**, 29 באפריל 1924 – 17 באוגוסט 2013) היה כלכלן, היסטוריון וסופר יהודי-אמריקאי, נאו-קונסרבטיבי, פרופסור לכלכלה ולהיסטוריה באוניברסיטת הרווארד, מחבר מספר ספרים רבי השפעה בתחום הכלכלי - היסטורי, לרבות רב המכר - *The Wealth and Poverty of Nations: Why Some Are So Rich and Some So Poor* (1998).

## קורות חיים
לנדס נולד בברוקלין, ניו יורק, ב-1924. אביו, הרי לנדס, הגיע לניו יורק מהעיר חוש, שליד יאשי שבמזרח רומניה, עשרים שנה קודם לכן, ב-1904. האב הגיע עם משפחתו, בעודו תינוק, ובניו יורק הכיר לימים את אמו של לנדס, סילביה סילברמן, בת למהגרים יהודים כמוהו והשניים נישאו.

לנדס גדל בניו יורק וכשהיה בן 15 פגש את סוניה טרנופול, לה נישא כעבור ארבע שנים. הוא "קפץ" לא פחות מארבע כיתות במהלך לימודיו, כך שיכול היה ללמוד ואף לקבל תואר ראשון בסיטי קולג' של ניו יורק, ב-1942, בהיותו בן 18 בלבד. למד וקיבל תואר שני (MA) בהיסטוריה באוניברסיטת הרווארד, בתוך שנה אחת בלבד, ואז גויס לחיל הקשר בצבא ארצות הברית. שירת עד תום מלחמת העולם השנייה כמפענח תשדורות יפניות סודיות והגיע לדרגת לוטננט שני. ב-1944, תוך כדי השרות הוא נישא כאמור לסוניה, ונישואיהם נמשכו במשך 69 שנים.

לאחר תום מלחמת העולם השנייה המשיך לנדס ללמוד באוניברסיטת הרווארד וב-1953 קיבל את הדוקטורט. עבודת הדוקטורט שלו הפכה לאחר מכן גם לספרו הראשון - *Bankers and Pashas* (1958). לימד כלכלה והיסטוריה באוניברסיטת קולומביה כחמש שנים, אחר כך באוניברסיטת קליפורניה בברקלי כשש שנים וב-1964 חזר להרווארד, בה המשיך ללמד כפרופסור לכלכלה והיסטוריה, עד פרישתו לגמלאות ב-1997.

לנדס היה גם פרופסור להיסטוריה באוניברסיטת ג'ורג' וושינגטון וחבר מייסד במועצה האקדמית של "האגודה לחקר המזרח התיכון ואפריקה" - ASMEA.

בשנות השבעים כיהן לנדס כיו"ר "פרופסורים אמריקאים למען שלום במזרח התיכון" (*American Professors for Peace in the Middle East*) והקדיש רבות מזמנו ליהדות, ליהודים, למדינת ישראל ולמען ארץ ישראל.

נפטר ב-2013, בפנסילבניה, ארבעה חודשים בלבד אחרי מות אשתו סוניה באפריל 2013. השאיר אחריו בן, ריצ'רד לנדס, ושתי בנות. אחדים מנכדיו חיים כיום (2013), בישראל.

## תוארי כבוד שקיבל

* Docteur honoris causa, Université de Lille, France, 1973
* Docteur ès Sciences économiques et sociales, honoris causa, Université de Genève, Switzerland, 1990
* Doctor, honoris causa, University of Ancona, 1990
* Docteur ès Sciences économiques, Université de Neuchâtel, 1991
* Docteur honoris causa, Eidgenössische Technische Hochschule, Zurich, 1993
* Doctor honoris causa, Bard College, 1999
* Professor honoris causa, Ecole des Hautes Etudes Commerciales, Jouy-en-Josas, 2000


## כתיבתו ודעותיו
ספריו של לנדס תורגמו ליותר מתריסר שפות ובנוסף הוא כתב גם עשרות רבות של מאמרים מקצועיים בתחומים הכלכלי - היסטורי. הנושא העיקרי של מחקריו היה ההשפעה התרבותית על ההתפתחות הכלכלית ודרך כתיבתו, מנקודת מבט אירופאית, יצרה ויכוחים אקדמיים סוערים, בהיותה מנוגדת לגישה ה"פוליטיקלי קורקט" המקובלת. לנדס עצמו, לא רק שלא ניסה להסתיר את גישתו זו, הוא אף התגאה בה וסבר כי זוהי הגישה המציאותית לחקר ההיסטוריה הכלכלית.

מיט רומני, המועמד הרפובליקני לנשיאות ארצות הברית ב-2012 (הפסיד לברק אובמה) הודה בספרו מ-2010, שדייוויד לנדס היה אחד המשפיעים ביותר על דרך מחשבתו הכלכלית - היסטורית.

לנדס נחשב בדרך כלל כחלק מהזרם הנאו - קונסרבטיבי האמריקאי, בפוליטיקה ובכלכלה. הסיבה היא ההערכה והשבחים שהוא מקדיש למודל האירופאי של ההתפתחות הכלכלית, והעדפתו אותו על פני אלה של תרבויות אנושיות אחרות. הוא מתנגד למשל לדעה הטוענת שהקולוניאליזם האירופאי הוא האחראי לפיגור הכלכלי של אפריקה, אמריקה הלטינית ומקומות נוספים בעולם.

מאידך, אין הוא נחשב לשמרן כלכלי, בשל התנגדותו להשקפה הקונסרבטיבית, שסחר חופשי תמיד מקדם את ההתפתחות. הוא גם סבור שכריסטופר קולומבוס וממשיכיו ביצעו באמריקה הלטינית מעשי זוועה כנגד האינדיאנים, שאפשר להשוותם אולי רק למעשי הנאצים במלחמת העולם השנייה.

## ספריו

* Landes, David S. (2006), *Dynasties*, Viking Press.
* Landes, David S. (1998), *The Wealth and Poverty of Nations: Why Some Are So Rich and Some So Poor*, New York: W.W. Norton. .
* Landes, David S. (1983), *Revolution in Time*. Cambridge, Massachusetts: Harvard University Press. .
* Landes, David. S. (1969), *The Unbound Prometheus: Technological Change and Industrial Development in Western Europe from 1750 to the Present*, Cambridge, New York: Press Syndicate of the University of Cambridge. 
* Landes, David S. (1958), *Bankers and Pashas*, Cambridge: Harvard University Press.


## ראו גם
* האינטלקטואלים של ניו יורק

## קישורים חיצוניים
* "David S. Landes, Historian and Author, Is Dead at 89", 7 בספטמבר 2013, בניו יורק טיימס
* על דייוויד לנדס, באתר אוניברסיטת הרווארד
* על דייוויד לנדס, באתר "הבוסטון גלוב"
* מאמר הספד של ריצ'רד לנדס לזכרו של דייוויד לנדס
* 

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:ברוקלין: אישים
קטגוריה:כלכלנים יהודים אמריקאים
קטגוריה:היסטוריונים יהודים אמריקאים
קטגוריה:היסטוריונים כלכליים
קטגוריה:נאו-קונסרבטיבים
קטגוריה:סגל אוניברסיטת הרווארד
קטגוריה:סגל אוניברסיטת קולומביה
קטגוריה:סגל אוניברסיטת קליפורניה בברקלי
קטגוריה:בוגרי הסיטי קולג' של ניו יורק
קטגוריה:בעלי תואר דוקטור מאוניברסיטת הרווארד
קטגוריה:קצינים וחוגרים יהודים בצבא ארצות הברית
קטגוריה:קצינים אמריקאים במלחמת העולם השנייה
קטגוריה:אמריקאים שנולדו ב-1924
קטגוריה:אמריקאים שנפטרו ב-2013